



להיות חלק ממשהו גדול
על הקשר אל הכלל
האדם לא נועד לחיות לבד. מהמשפחה שבה גדלנו ועד לחברים, לקהילה, לצוות או לעם שאליו אנו שייכים, אנחנו זקוקים לתחושה שיש לנו מקום ושאנחנו חלק ממשהו גדול מאיתנו. השייכות מעניקה לנו ביטחון, תמיכה ומשמעות, אך היא גם מזמינה אותנו לשאול מה אנחנו מביאים איתנו אל הכלל.
בראשית השנה וימי התשובה וחשבון-הנפש, האדם נקרא להתבונן לא רק על חייו הפרטיים, אלא גם על מקומו בתוך הכלל. מצד אחד, כל אדם עומד לפני ה' כיחיד, עם אחריות ייחודית ותפקיד שאף אדם אחר אינו יכול למלא במקומו. מצד שני, הוא לעולם אינו רק "אני", אלא חלק ממשפחה, מחברה ומעם. החיבור לכלל מעניק כוח ומשמעות, אך גם מטיל אחריות: לא רק מה אני מקבל מהקבוצה, אלא מה אני מוסיף לה ומה אני מעניק לאחרים.
קבוצה אינה רק אוסף של אנשים. היא מרחב שבו אפשר לקבל, ללמוד, להישען כשקשה ולשמוח יחד, אך גם לתרום, להשפיע ולהיות משמעותיים עבור אחרים. דווקא השילוב בין הייחודיות של כל אדם לבין החיבור למשהו משותף יוצר כוח גדול יותר מזה של כל אחד מאיתנו לבדו.
במפגש היום נבחן מהו הקשר שבין האדם הפרטי לבין הכלל, ולמה דוקא בזמן של תיקון אישי עלינו לזכור כי איננו עומדים לבד, אלא חלק מסיפור גדול יותר. 
תלמוד בבלי מסכת ראש השנה יח. [מתורגם ומבואר עם פירוש רש"י]
בארבעה פרקים העולם נידון.. בראש השנה- כל באי העולם עוברים לפניו כבני מרון.. מה הכוונה כבני מרון? כבני צאן- (ככבשים שמונים אותן, ויוצאים זה אחר זה בפתח קטן, שאין יכולים לצאת כאחד.) אמר שמואל: כַּחֵילוֹת של בית דוד. (וכך היו מונים אותם יוצאים זה אחר זה, בצאתם למלחמה.)
זוהר פרשת שמות [מתורגם]
בראש כל שנה ושנה הם [ישראל] צועקים: תן לנו בנים, תן לנו פרנסה, ככלבים המצווחים, שאינן מצווחים אלא לעצמם.
· חכמינו מציגים שתי דרכים שונות שבהן האדם עומד מול העולם והבורא: מצד אחד כל אדם נידון כיחיד, עם אחריות אישית ומקום ייחודי משלו, ומצד שני מופיעה בזוהר נימה של ביקורת על תפילה שעוסקת רק בצרכים הפרטיים ומתעלמת מהכלל. האדם נדרש לראות את עצמו כחלק מצבא גדול וכחלק מאחריות משותפת, ולא רק כמי שמבקש ודואג לעצמו בלבד. מדוע לדעתכם הזוהר מתאר אדם שמתפלל רק על עצמו כבעל חייתיות של כלב? האם יש בעיה בעצם הדאגה לצרכים האישיים?
המהר"ל רבי יהודה ליווא בן בצלאל (1520-1609) חידושי אגדות, א, עמ' קיט'
'כבני מרון'-...שמואל סבר כחיילות בית דוד שהולכים מסודרים למלחמה כל אחד ואחד כפי מדרגתו בפני עצמו, והם מתקשרים בקשר אחד, כי היצורים יש להם התקשרות אחד.. כי כפי מה שהאדם הוא בעולם כך השם יתברך יודע אותו והאדם הוא בפני עצמו כל אדם ואדם, ועם זאת יש לו סדר וחבור עם שאר בני אדם.. כחיילות של בית דוד שכל אחד יש לו מדריגה בפני עצמו ויש לו חיבור אל הכלל. כי זה עניין האדם.
הראי"ה קוק (1865-1935) מדבר שור, דרוש ט', עמ' עב-פד
הדרך המוצלחת שהורונו חז"ל היא להתאחד עם הכלל, כדי...שנהיה מוכנים ליום הדין הגדול והקדוש, ואם מתנהגים כרשים [-כעניים] לבטל את עצמם אל הכלל ולהשתתף יחד.. דרך העולם שעניים מתקבצים לאגודה לעשות דבר אחד הדרוש ממון וחיל, אבל עשירים כל אחד קונה בפני עצמו, על כן לא יחזיק האדם עצמו לעניין זכויותיו כעשיר, לומר שאינו צריך להשתתף עם הכלל, כי כל אחד הוא עני נגד גודל החיובים נגד הבורא יתברך.
· המהר"ל והרב קוק מלמדים שהאדם נדרש לחיות בשתי תנועות משלימות: להכיר בערך ובייחודיות האישית שלו, אך לעולם לא להתנתק מהכלל שהוא חלק ממנו. דווקא ההבנה שכל אדם הוא "יחיד" אך מחובר לאחרים יוצרת חיים של אחריות, ענווה ושייכות עמוקה. כיצד לדעתכם אפשר לשמור על הזהות והייחודיות שלנו ובכל זאת להיות חלק אמיתי מהכלל?
· מדוע דווקא אדם גדול ובעל יכולות רבות צריך להרגיש צורך להישען על הציבור ולהשתייך אליו?
· ספר מלכים מספר על אישה האישה השונמית [מהעיר שונם] שהיתה מקורבת לנביא אלישע. האישה השונמית מלמדת שיעור עמוק בשייכות: למרות מעמדה ויכולתה לקבל עזרה אישית מהנביא המקורב לשלטונות, היא בוחרת לומר "בתוך עמי אנוכי יושבת". הזוהר מסביר שהחיבור לכלל אינו חולשה אלא מקור של הגנה, אחריות וזכות, משום שהאדם אינו נועד לחיות לבדו אלא כחלק מהעם והחברה שאליהם הוא שייך. קראו:
מלכים ב, פרק ד'
וַיְהִי הַיּוֹם וַיַּעֲבֹר אֱלִישָׁע אֶל-שׁוּנֵם, וְשָׁם אִשָּׁה גְדוֹלָה, וַתַּחֲזֶק-בּוֹ, לֶאֱכָל-לָחֶם; וַיְהִי מִדֵּי עָבְרוֹ, יָסֻר שָׁמָּה לֶאֱכָל-לָחֶם.. וַיִּקְרָא-לָהּ--וַתַּעֲמֹד, לְפָנָיו.. וַיֹּאמֶר לוֹ [לנערו], אֱמָר-נָא אֵלֶיהָ.. מֶה לַעֲשׂוֹת לָךְ? הֲיֵשׁ לְדַבֶּר-לָךְ אֶל-הַמֶּלֶךְ אוֹ אֶל-שַׂר הַצָּבָא? וַתֹּאמֶר, בְּתוֹךְ עַמִּי אָנֹכִי יֹשָׁבֶת.
זוהר פרשת נח, סט, ע"ב [מתורגם ומבואר]
בשעה שמידת הדין תלויה בעולם, לא יפרד האדם מן הכלל ולא יצויין וייוחד בפני עצמו למעלה.. אלו שנודעו ונרשמו בלבדם, אף על פי שצדיקים הם, הם נתפסים ונענשים ראשונים, ועל כן אין אדם צריך לפרוש מן העם לעולם, כי רחמי הקב"ה נמצאים תמיד על העם כולו ביחד.. ובגין כך אמרה: 'בתוך עמי אנכי יושבת', ואיני רוצה להפרד מהם.
· השייכות לכלל אינה רק מציאות חברתית, אלא עמדה רוחנית עמוקה: דווקא בתוך העם, על כל גווניו, האדם מוצא את מקומו ואת כוחו. שתפו: האם לדעתכם גם אדם שממש לא דומה לכם יכול להוסיף משהו לקבוצה שאתם חלק ממנה?
· חז"ל מלמדים כי גם תענית ציבור אינה שלמה אם משתתפים בה רק הצדיקים. דווקא נוכחותם של "פושעי ישראל" הופכת אותה לתענית של כלל ישראל, ומלמדת שהקשר שלנו אל הכלל אינו תלוי בכך שכולם יהיו דומים לנו או מושלמים. יש מקום לכל אחד, והכוח של הציבור נוצר דווקא מתוך החיבור בין אנשים שונים. רבי נחמן מדבר בכתביו על משמעותה של תפילה בציבור: לא מדובר רק בכמה אנשים שמתפללים באותו מקום, אלא בחיבור של אנשים שונים זה לזה. הצדיק, הבינוני והרשע כולם שייכים לאותו ציבור, ולכל אחד יש מקום בתפילה. דווקא היכולת להתעלות מעל החלוקה בין "אני" ל"אחרים" ולחבר יחד כוחות שונים יוצרת כוח גדול יותר. קראו לסיום:
תלמוד בבלי, כריתות ו:
כל תענית שאין בה מפושעי ישראל אינה תענית.
ליקוטי מוהר"ן מתורת רבי נחמן מברסלב (חלק א', סימן נ"ה, מבואר)
צריך להכניע הרע – בין בפרט בין בכלל – תחת הטוב. הרע שבפרט.. יבוטל בשעת התפילה… והרע שבכלל, היינו התפילות של פושעי ישראל שמתפלל עמהם, יבטל הרע שלהם… וזהו נקרא תפילה בציבור, כי אותיות צבור – ראשי תיבות: צ-דיקים, ב-ינונים, ור-שעים.

